
﻿

****

**PROCEDURA**

aplicabilă partenerilor privaţi pentru atribuirea contractelor de furnizare, servicii sau lucrări finanţate din fonduri europene



Anexa 4 la Manualul pentru Implementarea Proiectului în cadrul Programului Interreg VI-A România - Ungaria

Cuprins

[**Capitolul 1 - Domeniu de aplicare** 3](#_Toc184811986)

[**Capitolul 2 - Prevederi generale** 3](#_Toc184811987)

[**Capitolul 3 - Definiţii** 4](#_Toc184811988)

[**Capitolul 4 - Achiziţia directă** 5](#_Toc184811989)

[**Capitolul 5 - Procedura pentru achiziții peste prag** 6](#_Toc184811990)

[**SECŢIUNEA 1 - Principii aplicabile procedurii pentru achiziții peste prag** 7](#_Toc184811991)

[**SECŢIUNEA a 2-a - Evitarea conflictului de interese** 8](#_Toc184811992)

[**SECŢIUNEA a 3-a - Elaborarea specificaţiilor tehnice şi determinarea valorii estimate** 8](#_Toc184811993)

[**SECŢIUNEA a 4-a - Derularea procedurii pentru achiziții peste prag** 11](#_Toc184811994)

[**SECŢIUNEA a 5-a - Contractul de achiziţie** 13](#_Toc184811995)

[**SECŢIUNEA a 6-a - Dosarul achiziţiei** 15](#_Toc184811996)

[**SECŢIUNEA a 7-a - Lista de verificare** 16](#_Toc184811997)

[**Capitolul 6 - Aplicarea principiului proporţionalităţii** 19](#_Toc184811998)

[**SECŢIUNEA 1 - Principiul proporţionalităţii în legislaţia aplicabilă** 19](#_Toc184811999)

[**SECŢIUNEA a 2-a - Îndrumări privind aplicarea unitară a principiului proporţionalităţii** 20](#_Toc184812000)

# **Capitolul 1 - Domeniu de aplicare**

  1.1. Prezenta procedură descrie principiile şi etapele minime pe care trebuie să le parcurgă partenerii privaţi care achiziţionează produse, servicii sau lucrări, achiziţii aferente unor cheltuieli eligibile ce pot fi decontate ulterior în cadrul Programului;

  1.2. Partenerii privaţi care achiziţionează servicii sau lucrări aplică prevederile Legii nr. 98/2016 privind achiziţiile publice, denumită în continuare lege, dacă sunt îndeplinite cumulativ condiţiile prevăzute la art. 6 din lege.

1.3. Dacă sunt îndeplinite cumulativ condiţiile stabilite la art. 6 alin. (1) sau la alin. (3) din lege, partenerul privat va respecta în totalitate prevederile din legislaţia privind achiziţiile publice.

  1.4. Sunt interzise divizarea în mai multe contracte de valoare mai mică, precum şi utilizarea unor metode de calcul care să conducă la o subevaluare a valorii estimate, cu scopul de a se încadra sub pragurile prevăzute în lege sau cu scopul de a evita aplicarea procedurii pentru achiziții peste prag (vezi cap. 5).

  1.5. În cazul în care partenerii privaţi se asociază cu o entitate care are calitatea de autoritate contractantă, în înţelesul art. 4 alin. (1) lit. c) din lege, aceştia au obligaţia să aplice prevederile legii.

# **Capitolul 2 - Prevederi generale**

  2.1. Partenerul privat va utiliza numai termenii şi definiţiile reglementate prin prezenta procedură, în vederea evitării unor confuzii faţă de termenii utilizaţi de legislaţia aferentă domeniului achiziţiilor publice.

  2.2. Toate documentele achiziţiei (inclusiv clarificările) vor fi redactate, respectiv publicate/transmise de partenerul privat în limba română. Dacă se consideră necesar, documentele achiziţiei pot fi traduse şi într-o altă limbă de către partenerul privat. În această situaţie partenerul privat se va asigura că nu există neconcordanţe între versiunea în limba română şi cealaltă/celelalte versiune/versiuni. Dacă există traduceri într-o altă limbă, în cazul unui conflict între versiunea în limba română şi orice versiune într-o altă limbă, va prevala varianta în limba română.

  2.3. În cazul procedurilor derulate în cadrul unui proiect, partenerii privaţi trebuie să coreleze documentele achiziţiei cu clauzele contractelor de finanţare semnate.

  2.4. Autoritatea de managementtrebuie să efectueze controale de gestiune în conformitate cu prevederile Regulamentului (UE) 2021/1060 (art. 74).

2.5. Este obligatoriu ca beneficiarul privat să aibă un **Plan de Achiziții pe Proiect** pentru achizițiile din cadrul proiectului. În cazul contractelor de finanţare/acordurilor multianuale care se implementează pe o perioadă mai mare de 1 an calendaristic, partenerul privat va alege modalitatea de achiziţie ţinând cont de valoarea totală a produselor, serviciilor, lucrărilor care sunt considerate similare (respectiv au același subiect) ori care se adresează operatorilor economici ce desfăşoară în mod constant activităţi într-o piaţă de profil relevantă estimată, pentru **întreaga perioadă de implementare a proiectului**, fără obligativitatea derulării unei singure proceduri/achiziţii directe. Dacă va organiza mai multe proceduri/achiziţii directe, partenerul privat se va asigura că aceste activităţi nu vor genera costuri administrative suplimentare în cadrul proiectului.

# **Capitolul 3 - Definiţii**

3.1 Achiziţia directă - etapele minime ce trebuie parcurse de partenerii privaţi în vederea unei achiziţii, dacă valoarea estimată a achiziţiei, fără TVA, este mai mică decât pragurile valorice prevăzute de art. 7 alin. (5) din legea 98/ 2016[[1]](#footnote-1).

3.2. Procedura pentru achiziții peste prag - etapele minime ce trebuie parcurse de partenerii privaţi în vederea atribuirii unui contract de achiziţie, dacă valoarea estimată a achiziţiei, fără TVA, este egală sau mai mare decât pragurile valorice prevăzute de art. 7 alin. (5) din legea 98/ 2016[[2]](#footnote-2).

3.3. Partener - entitate juridică care participă alături de partenerul privat la desfăşurarea activităţilor din cadrul proiectului.

3.4. Partener privat - entitate juridică fără calitate de autoritate contractantă care a semnat un contract de finanţare sau care are calitatea de partener în cadrul unui contract de finanţare.

3.5 Jems (Joint Electronic Monitoring System) - sistemul electronic de monitorizare pus la dispoziție de către Programul Interreg VI-A România – Ungaria.

3.6. Operator economic - orice persoană fizică sau juridică, de drept public ori de drept privat, sau grup ori asociere de astfel de persoane, care oferă în mod licit pe piaţă executarea de lucrări şi/sau a unei construcţii, furnizarea de produse ori prestarea de servicii, inclusiv orice asociere temporară formată între două ori mai multe dintre aceste entităţi.

3.7. Valoare estimată - o determinare valorică şi cantitativă, pe componente de cost, a obiectului unei achiziţii care se stabileşte pe baza calculării şi însumării tuturor sumelor plătibile pentru îndeplinirea obiectivului propus (inclusiv cuantumul aferent procentului de diverse şi neprevăzute, după caz), fără taxa pe valoarea adăugată, luând în considerare orice eventuale forme de opţiuni şi prelungiri menţionate în mod explicit în documentele achiziţiei.

 3.8. Specificaţii tehnice - toate cerinţele, inclusiv prescripţii sau caracteristici de natură tehnică ce permit fiecărui produs, serviciu sau lucrare să fie descris, în mod obiectiv, într-o manieră corespunzătoare îndeplinirii necesităţii partenerului privat.

3.9. Ofertă - document prezentat de operatorul economic în cadrul unei achiziții prin care îşi manifestă voinţa de a se angaja din punct de vedere juridic într-un proces de achiziţie şi care conţine informaţii tehnice şi financiare despre produse/servicii/lucrări ofertate.

3.10. Documentele achiziţiei - toate documentele elaborate pentru o achiziţie, atât cele elaborate de partenerul privat, cât şi cele elaborate de operatorii economici, inclusiv documentele justificative care atestă plăţile/realitatea achiziţiei.

3.11. Contract de furnizare - contractul cu titlu oneros, încheiat în scris între un partener privat şi unul sau mai mulţi operatori economici, având ca obiect furnizarea de produse.

3.12. Contract de lucrări - contractul cu titlu oneros, încheiat în scris între un partener privat şi unul sau mai mulţi operatori economici, având ca obiect fie exclusiv execuţia, fie atât proiectarea, cât şi execuţia de lucrări/construcţii sau realizarea, prin orice mijloace, a unei construcţii.

3.13. Contract de servicii - contractul cu titlu oneros, încheiat în scris între un partener privat şi unul sau mai mulţi operatori economici, având ca obiect prestarea de servicii.

# **Capitolul 4 - Achiziţia directă**

  4.1. Dacă valoarea estimată a achiziţiei, fără TVA, este mai mică decât pragurile valorice prevăzute de art. 7 alin. (5) din legea 98/ 2016[[3]](#footnote-3), partenerul privat achiziţionează direct produse, servicii sau lucrări.

  4.2. Achiziţia se realizează pe bază de documente justificative (de exemplu: contract, dacă este cazul, comandă, bon fiscal/ factură, ordin de plată, extras de cont, notă de recepţie, fişă de cont, documente de transport sau altele, după caz).

  4.3. Pentru achiziţia directă nu este obligatorie semnarea unui contract. În cazul în care partenerul privat consideră că pentru predictibilitatea relaţiilor comerciale are nevoie de clauze contractuale clare, acesta poate semna un contract în acest sens.

  4.4. Reguli aplicabile:

  a) Principiile economicităţii, eficienţei şi eficacităţii trebuie respectate indiferent de valoarea estimată a achiziţiei. Partenerul privat este obligat să întreprindă toate măsurile pe care le consideră necesare în vederea respectării acestor principii, incluse în principiului bunei gestionări financiare, pornind de la premisa că procedează de o manieră similară şi în organizarea activităţii proprii.

  b) Achiziţia directă nu trebuie să respecte o procedură şi reguli de publicitate, respectiv nu trebuie să se publice anunţ pe pagina Programului sau alte forme de publicitate prevăzute de prezenta procedură.

  c) Partenerul privat, înainte de efectuarea achiziţiei directe, va întocmi o notă privind determinarea valorii estimate, care va include informaţiile rezultate din cercetarea ofertelor din piaţă. Nota trebuie să conţină cel puţin următoarele: denumirea produsului/serviciului/lucrării, cantitatea, preţul unitar, preţul total, sursa preţului.

   d) Partenerul privat trebuie să facă dovada realităţii cheltuielii efectuate, inclusiv prin înregistrări contabile. Realitatea cheltuielilor trebuie dovedită şi în cazul vizitelor la faţa locului sau online efectuate de către autorităţile cu competenţe în gestionarea fondurilor europene/organismele cu competenţe în verificarea fondurilor europene.

  4.5. Dosarul achiziţiei

|  |  |  |  |
| --- | --- | --- | --- |
| Documente care trebuie incluse in dosarul achiziției directe | Achiziție de | | |
| lucrări | produse | servicii |
| Nota privind determinarea valorii estimate | x | x | x |
| Documentele justificative ale achiziției (ex: comandă, factură, bon fiscal, contract, documentele de transport sau altele, după caz) | x | x | x |
| Documentele care dovedesc realizare achiziției, respectiv furnizarea produselor/prestarea serviciilor/execuția lucrărilor (ex: ordine de plată, extrase de cont, procese verbale de predare-primire, procese verbale de recepție, procese verbale de punere în funcțiune/acceptanță, rapoarte de activitate sau altele, după caz) | x | x | x |

  4.6. Verificări efectuate de autorităţile cu competenţe în gestionarea fondurilor europene

|  |  |  |
| --- | --- | --- |
| Nr. crt. | Elemente de verificat | Instrucțiuni |
| 1. | Valoarea estimată a achiziției este mai mică decât pragurile valorice prevăzute la art. 7 alin. (5) din lege. | Se verifică dacă nota privind determinarea valorii estimate include informațiile rezultate din cercetarea ofertelor din piață.  Se verifică dacă a fost necesară actualizarea valorii estimate. Valoarea estimată trebuie să fie mai mică decât pragurile valorice prevăzute la art. 7 alin (5) din lege.  Valoarea estimată/Valoarea estimată actualizată, după caz, trebuie să fie corelată cu valoarea prevăzută în contractul de finanțare.  **Sancțiune:**   * În cazul în care achiziția a fost divizată pentru a se evita aplicarea procedurii pentru achiziții peste prag, se aplică o corecție de 25% din valoarea achiziției. |
| 2. | Documentele achiziției sunt depuse la dosar. | Se verifică existența documentelor.  **Sancțiune:**  Dacă anumite cheltuieli din cadrul unei achiziții nu se pot proba cu documente justificative, se aplică sancțiunea prevăzută la partea a 3-a pct. 3 din anexa la H.G. 519/2014 privind stabilirea ratelor aferente reducerilor procentuale/corecțiilor financiare aplicabile pentru abaterile prevăzute în anexa la ordonanța de urgență a Guvernului nr. 66/2011 privind prevenirea, constatarea și sancționarea neregulilor apărute în, obținerea și utilizarea fondurilor europene și/sau a fondurilor publice naționale, aferente acestora, denumită în continuare H.G. nr. 519/2014. |
| Atenție!  În cazul în care realizarea obiectivului achiziției presupune o serie de aprobări, avize, autorizații sau alte formalități stabilite de prevederi legale incidente, partenerul privat trebuie să se asigure că efectuarea cheltuielilor se realizează cu respectarea tuturor prevederilor legale în vigoare. | | |

# **Capitolul 5 - Procedura pentru achiziții peste prag**

  5.1. Dacă valoarea estimată a achiziției, fără TVA, este egală cu sau mai mare decât pragurile valorice prevăzute de art. 7 alin. (5) din legea 98/2016[[4]](#footnote-4), atunci partenerii privaţi aplică procedura prevăzută în cadrul acestui capitol, respectiv:

  a) în cazul contractelor de furnizare, aplică procedura fără să existe o limită valorică superioară de la care să se aplice dispoziţiile legii;

  b) în cazul contractelor de servicii şi lucrări, aplică procedura dacă nu îndeplinesc cumulativ condiţiile prevăzute la art. 6 alin. (1) sau (3) din lege.

  5.2. Încadrarea contractelor care au ca obiect cel puţin două tipuri de achiziţie, constând în lucrări, servicii sau produse, se stabileşte în funcţie de obiectul principal al contractului în cauză. Obiectul principal se determină în funcţie de cea mai mare dintre valorile estimate ale produselor, serviciilor sau lucrărilor respective.

**Atenție!**

Contractul care are ca obiect atât furnizarea de produse, cât și prestarea de servicii este considerat contract de servicii dacă valoarea estimată a serviciilor este mai mare decât valoarea estimată a produselor prevăzute în contractul respectiv. Prin urmare, dacă avem un contract în care valoarea serviciilor depășește valoarea produselor care se vor achiziționa, se aplică prevederile art. 6 alin. (3) din lege, dacă sunt îndeplinite cumulativ condițiile legiferate.

Contractul care are ca obiect produse și lucrări este considerat contract de lucrări dacă valoarea estimată a lucrărilor este mai mare decât valoarea estimată a produselor prevăzute în contractul respectiv. Prin urmare, dacă avem un contract în care valoarea lucrărilor depăşeşte valoarea produselor care se vor achiziţiona, se aplică prevederile art. 6 alin. (1) şi (2) din lege, dacă sunt îndeplinite în mod cumulativ condiţiile legiferate.

**SECŢIUNEA 1 - Principii aplicabile procedurii pentru achiziții peste prag**

  1.1. Pe parcursul întregului proces de achiziţie prin procedură pentru achiziții peste prag, la adoptarea oricărei decizii, trebuie avute în vedere următoarele principii:

  a) principiul transparenţei;

  b) principiul economicităţii;

  c) principiul eficienţei;

  d) principiul eficacităţii.

  1.2. Prin transparenţă se înţelege aducerea la cunoştinţa publicului a informaţiilor referitoare la procedura pentru achiziții peste prag, astfel încât operatorii economici care operează pe piaţă să poată participa la competiţie, asigurându-se prin aceasta promovarea concurenţei. Având în vedere faptul că respectarea acestui principiu asigură premisele pentru respectarea celorlalte 3 principii, sunt prevăzute sancţiuni pentru nerespectarea cerinţelor de publicitate.

**Cerinţe**

  I. Transparenţa la **iniţierea procedurii**:

 Partenerii privaţi trebuie să publice un anunţ însoţit de specificaţiile tehnice aferente pe pagina web a Programului (în secțiunea dedicată). Este recomandat ca acest anunț să fie publicat și pe pagina web a partenerului privat (dacă există) sau pe alte canale de publicitate.

 Nerespectarea obligaţiilor de mai sus atrage aplicarea unei corecţii financiare în conformitate cu partea a 3-a pct. 1 din anexa la H.G. nr. 519/2014.

  II. Transparenţa la **încheierea procedurii**:

 Partenerii privaţi trebuie să completeze informaţiile referitoare la câştigătorul contractului pe pagina web a Programului (în secțiunea dedicată). Este recomandat ca informaţiile referitoare la câştigătorul contractului să fie publicate și pe pagina web a partenerului privat (dacă există).

 Nerespectarea obligaţiilor de mai sus atrage după sine aplicarea unei corecţii financiare în conformitate cu partea a 3-a pct. 2 din anexa la H.G. nr. 519/2014.

  1.3. Principiul economicităţii prevede minimizarea costului resurselor alocate pentru atingerea rezultatelor estimate ale unei activităţi, cu menţinerea calităţii corespunzătoare a acestor rezultate.

  1.4. Principiul eficienţei presupune asigurarea unui raport optim între resursele utilizate şi rezultatele obţinute.

  1.5. Principiul eficacităţii vizează gradul de îndeplinire a obiectivelor specifice stabilite pentru fiecare activitate planificată, în sensul obţinerii rezultatelor scontate.

**SECŢIUNEA a 2-a - Evitarea conflictului de interese**

  2.1. Partenerii privaţi, persoane fizice/juridice în aplicarea procedurii pentru achiziții peste prag, au obligaţia de a lua toate măsurile necesare pentru a evita situaţiile de natură să determine apariţia unui conflict de interese, cu respectarea prevederilor art. 61 din Regulamentul (UE, Euratom) 2018/1046.

  2.2. Sunt aplicabile prevederile art. 14 şi 15 din Ordonanţa de urgenţă a Guvernului nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, aprobată cu modificări şi completări prin Legea nr. 142/2012, cu modificările şi completările ulterioare, denumită în continuare O.U.G. nr. 66/2011, coroborate cu prevederile art. 8 din anexa la Hotărârea Guvernului nr. 875/2011 pentru aprobarea Normelor metodologice de aplicare a prevederilor Ordonanţei de urgenţă a Guvernului nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, cu modificările şi completările ulterioare, denumită în continuare H.G. nr. 875/2011.

   2.3. Dacă partenerul privat constată că se află în una dintre situaţiile menţionate în O.U.G. nr. 66/2011, acesta va menţiona în nota justificativă de atribuire motivele pentru care respinge oferta respectivă.

  2.4. Partenerul privat trebuie să includă în dosarul achiziţiei o declaraţie pe propria răspundere din care să rezulte că nu a încălcat prevederile referitoare la conflictul de interese, conform modelului orientativ anexat la prezenta procedură (Anexa - Model declarație).

  2.5. Dispoziţiile prezentei secţiuni se completează corespunzător cu prevederile legislaţiei naţionale referitoare la conflictul de interese.

**SECŢIUNEA a 3-a - Elaborarea specificaţiilor tehnice şi determinarea valorii estimate**

**3.1. Elaborarea specificaţiilor tehnice**

  1. Partenerul privat elaborează cerinţele tehnice obiective ce descriu obiectul achiziţiei pentru a se asigura de îndeplinirea corespunzătoare a scopului proiectului.

**În situaţia în care achiziţia implică transferul unor drepturi de proprietate intelectuală, partenerul privat are obligaţia ca prin contractul de achiziţie să se asigure că la finalizarea acestuia i se vor transfera aceste drepturi (de exemplu, în domeniul IT - codul sursă etc.).**

  2. Prin excepţie de la regulă, partenerul privat poate atribui contractul unui anumit operator economic în următoarele situaţii:

  a) scopul achiziţiei este crearea sau achiziţionarea unei opere de artă sau unei reprezentaţii artistice unice;

  b) concurenţa lipseşte din motive tehnice;

  c) protecţia unor drepturi exclusive, inclusiv drepturi de proprietate intelectuală;

**Partenerul privat poate aplica excepţiile de la lit. a) - c) numai dacă** nu există o soluţie alternativă rezonabilă, cum ar fi utilizarea unor canale de distribuţie alternative pe teritoriul României ori în afara acestuia sau achiziţia unor lucrări, produse sau servicii comparabile din punct de vedere funcţional, iar absenţa concurenţei sau protecţia drepturilor exclusive nu este rezultatul unei restrângeri artificiale a parametrilor achiziţiei în vederea viitoarei proceduri. Motivele tehnice pot fi generate, de asemenea, de cerinţe specifice privind interoperabilitatea care trebuie îndeplinite pentru a asigura funcţionarea lucrărilor, produselor sau serviciilor care urmează a fi achiziţionate. Partenerul privat va descrie detaliat şi motivat specificaţiile tehnice particulare.

d) atunci când produsele care fac obiectul achiziţiei sunt fabricate exclusiv în scop de cercetare ştiinţifică, experimental, de studiu sau de dezvoltare, iar contractul de achiziţie nu prevede producţia în serie a unor cantităţi ale produsului în vederea stabilirii viabilităţii comerciale a acestuia sau recuperarea costurilor de cercetare şi dezvoltare;

  e) atunci când este necesară achiziţionarea de la contractantul iniţial desemnat ca urmare a derulării unei proceduri pentru atribuirea unui contract de furnizare/servicii/lucrări a unor cantităţi suplimentare de produse destinate înlocuirii parţiale sau extinderii produselor ori instalaţiilor existente şi numai dacă schimbarea contractantului iniţial ar pune partenerul privat în situaţia de a achiziţiona produse cu caracteristici tehnice diferite de cele deja existente care ar conduce la incompatibilitate sau la dificultăţi tehnice disproporţionate de utilizare şi întreţinere;

  f) pentru cumpărarea de produse sau servicii (care îndeplinesc cerinţele tehnice necesare) în condiţii speciale avantajoase de la un operator economic care încetează definitiv activităţile comerciale sau care se află într-o procedură de faliment, de concordat preventiv sau într-o procedură similară.

  3. Specificaţiile tehnice trebuie să cuprindă toate cerinţele necesare pentru elaborarea ofertei. Partenerul trebuie să elaboreze aceste specificaţii într-o manieră obiectivă/clară/detaliată pentru a se asigura de îndeplinirea corespunzătoare a scopului proiectului.

  4. Definirea unor cerinţe care indică o anumită origine, sursă, producţie, un procedeu special, o marcă de fabrică sau de comerţ, un brevet de invenţie, o licenţă de fabricaţie, care pot avea ca efect favorizarea sau eliminarea anumitor operatori economici ori a anumitor produse, nu reprezintă o bună practică. Se admite o astfel de indicaţie în situaţia în care nu se pot descrie obiectiv specificaţiile şi numai însoţită de menţiunea **"sau echivalent"**.

  5. Specificaţiile tehnice prezentate generic în cererea de finanţare trebuie detaliate în documentele achiziţiei.

  6. În cazul în care se constată că specificaţiile tehnice menţionate în cererea de finanţare/ nu mai sunt actuale, partenerul privat trebuie să comunice aceste aspecte Autorităţii de Management, prin Secretariatul Comun, înainte de lansarea achiziției, pentru a evalua din timp, împreună cu reprezentanţii acestor instituţii, un eventual impact asupra clauzelor din contractul de finanţare şi pentru a lua măsurile care se impun.

  7. În cadrul documentului "Specificaţii tehnice" se vor prezenta, în ordinea priorităţii, elementele de departajare a ofertelor, dacă este cazul.

  De reţinut:

  – Prezenta procedură nu reglementează noţiunea "fişă de date". Partenerul privat nu are obligaţia de a structura informaţiile din procedura prezentă prin utilizarea "fişei de date".

  – Prezenta procedură nu reglementează noţiunea "criterii de calificare/selecţie". Stabilirea acestora nu este obligatorie şi nu reprezintă o regulă. Dacă partenerul consideră că pentru îndeplinirea obligaţiilor din contractul ce urmează a fi implementat este nevoie de o anumită capacitate financiară, experienţă similară anterioară, un anumit tip de personal sau alte cerinţe, atunci acesta poate include astfel de cerinţe, dar trebuie să le justifice într-un document separat. În această situaţie partenerul privat nu va putea renunţa în etapa de analiză a ofertelor la cerinţele scrise. Partenerul privat nu trebuie să îngrădească dreptul ofertantului de a dovedi îndeplinirea cerinţelor menţionate prin orice tip de mijloace verificabile.

**Nu se recomandă utilizarea modelelor standard de documentaţii** de atribuire, specifice achiziţiilor publice deoarece utilizarea acestor modele poate conduce la erori sau pot cuprinde cerinţe care nu se justifică în cazul partenerilor privaţi.

  – Prezenta procedură nu reglementează noţiunile "garanţie de participare/garanţia de bună execuţie/depozite valorice". Nu se impune solicitarea de garanţii de natura celor menţionate mai sus, în cazul achiziţiilor private, deoarece constituirea de astfel de garanţii presupune costuri suplimentare care pot îngreuna participarea la procedură şi care se vor reflecta în preţul ofertat de operatorii economici. Pentru a se asigura de îndeplinirea corespunzătoare a obligaţiilor contractuale, partenerul privat poate include în contract clauze care să garanteze implementarea în bune condiţii a contractului (de exemplu penalităţi, verificări la anumite intervale prestabilite etc.).

  – Prezenta procedură nu reglementează noţiunea "criteriu de atribuire". **În vederea respectării principiilor economicităţii, eficienţei şi eficacităţii, partenerul privat va alege oferta cu cele mai multe avantaje pentru realizarea scopului proiectului.** De asemenea, în nota justificativă de atribuire se vor prezenta avantajele tehnice şi financiare care motivează alegerea, raportat la cerinţele solicitate. Avantajele tehnice şi financiare care motivează alegerea se raportează exclusiv la informaţiile prezentate în ofertă/răspunsurile la clarificările solicitate.

**3.2. Determinarea valorii estimate**

  1. Valoarea estimată a achiziţiei se determină înainte de iniţierea procedurii şi trebuie să fie valabilă la momentul iniţierii procedurii.

  2. Valoarea estimată a achiziţiei se determină pe baza ofertelor de preţ existente pe piaţă, primite/solicitate/obţinute prin studiu de piaţă etc., sau pe baza unor informaţii din achiziţiile/contractele anterioare recente, în scopul asigurării rezonabilităţii costurilor estimate. Se va întocmi nota justificativă privind determinarea valorii estimate, care va conţine cel puţin următoarele informaţii: denumirea produsului/serviciului/lucrării, cantitatea, preţul unitar, preţul total, sursa preţului.

   3. În determinarea valorii estimate, partenerul privat are obligaţia să se raporteze la valoarea estimată cumulată a produselor, serviciilor sau lucrărilor care sunt considerate similare, respectiv care au acelaşi obiect, sau sunt destinate utilizării identice ori similare ori care se adresează operatorilor economici ce desfăşoară constant activităţi într-o piaţă de profil relevantă.

  4. Prin excepţie de la pct. 3, achiziţiile efectuate înainte de aprobarea contractului de finanţare de către partnerii privați nu se cumulează cu cele efectuate în timpul derulării contractului de finanţare.

  5. Pentru achiziţiile efectuate în cadrul unui proiect, partenerul privat determină valoarea estimată pentru fiecare achiziţie în parte.

**Atenţie!**

Dacă în urma elaborării specificaţiilor tehnice se constată că valoarea estimată la momentul demarării achiziţiei depăşeşte valoarea prevăzută în contractul de finanţare, partenerul privat poate suplimenta această valoare fie din bugetul proiectului, fie din bugetul propriu, respectiv:

- Partenerul privat poate suplimenta această valoare din bugetul proiectului, cu respectarea clauzelor contractului de finanţare şi numai dacă suplimentarea valorii estimate nu conduce la eludarea aplicării prevederilor referitoare la plafoanele specifice ajutorului de stat/pragurile stabilite prin lege sau la nerespectarea prevederilor prezentului capitol.

- Partenerul privat poate atribui contractul de achiziţie cu o valoare mai mare decât valoarea estimată prin suplimentarea acesteia din bugetul propriu, dacă justifică decizia în nota justificativă de atribuire. La momentul lansării, valoarea estimată a achiziţiei este definitorie pentru alegerea procedurii de achizitie (directă, achiziție peste prag). La determinarea valorii estimate se iau în considerare toate sumele plătibile în cadrul achiziţiei/contractului de achiziţie, indiferent dacă acestea sunt eligibile sau neeligibile, cu excepţia TVA.

**SECŢIUNEA a 4-a - Derularea procedurii pentru achiziții peste prag**

  4.1. Consultarea pieţei

  I. Publicarea anunţului

  1. Partenerul privat are obligaţia de a publica un anunţ pe pagina web a Programului (în secțiunea dedicată), **însoţit de specificaţiile tehnice.** Este recomandat ca acest anunț să fie publicat și pe pagina web a partenerului privat (dacă există) sau pe alte canale de publicitate.

  2. Publicarea anunţului pe pagina web a Programului este gratuită.

  3. Publicarea anunţului şi a specificaţiilor tehnice nu este obligatorie în situaţiile de excepţie descrise la secţiunea a 3-a pct. 3.1 subpct. 2 din prezenta procedură.

**Atenție! Motivarea acestor excepții trebuie să fie atent elaborată.**

  4. Nepublicarea anunţului pe pagina web a Programului însoţit de specificaţiile tehnice, cu excepţia situaţiilor expres reglementate de prezenta procedură, prevăzută în secțiunea a 7-a a prezentei proceduri. Nu este suficient să se menţioneze adresa de la care se pot obţine specificaţiile. Trebuie să se asigure accesul neîngrădit la aceste informaţii.

  5. În vederea publicării anunțului, partenerul privat va completa Formularul disponibil pe site-ul Programului (www. interreg-rohu.eu).

Pentru a asigura o publicitate suplimentară, partenerul privat poate transmite în aceeaşi zi cu publicarea anunţului şi invitaţii de participare la procedură. În acest caz, informaţiile publicate trebuie să fie identice cu cele cuprinse în anunțul de participare. Transmiterea de invitaţii nu este obligatorie.

**Atenție! Transmiterea invitațiilor de participare nu exclude obligația publicării anunțului pe site-ul Programului.**

  6. În anunţ/invitaţie se acordă un termen pentru elaborarea şi prezentarea ofertei, luând în considerare complexitatea contractelor. Pentru contractele de furnizare se vor acorda minimum 6 zile calendaristice de la publicarea anunţului, iar pentru contractele de servicii şi lucrări se acordă minimum 10 zile calendaristice de la publicarea anunţului. La stabilirea datei de prezentare a ofertei nu se iau în calcul ziua de publicare/transmitere a anunţului/invitaţiei şi ziua în care se depun ofertele.

  7. În caz de clarificări/modificări, în anunţ se va bifa câmpul care anunţă operatorii economici că s-au adus clarificări/modificări la informaţiile iniţiale.

  8. În situaţia în care intervin solicitări de clarificare care pot duce la modificări/ajustări ale specificaţiilor tehnice, partenerul privat poate să prelungească termenul de depunere a ofertelor, astfel încât să asigure timpul necesar pentru elaborarea acestora, cu respectarea condiţiilor de publicitate.

4.2. Analiza ofertelor şi elaborarea notei justificative de atribuire

  1. Partenerul privat compară ofertele primite prin raportarea lor la toate cerinţele publicate şi alege oferta care îndeplineşte cerinţele tehnice şi prezintă avantaje faţă de acestea, la un raport calitate/preţ competitiv.

  2. În situaţia în care nu se depune nicio ofertă, procedura se poate relua cu respectarea tuturor prevederilor procedurale aferente.

  3. Dacă se depun numai oferte care nu respectă prevederile de la subsecţiunea "Specificaţii", procedura se va anula. În acest caz, procedura se poate relua, cu respectarea tuturor prevederilor aferente procedurii pentru achiziții peste prag.

  4. Dacă se primeşte o singură ofertă, partenerul privat poate să o analizeze şi să procedeze la atribuirea contractului de achiziţie dacă oferta respectă specificaţiile tehnice elaborate.

  5. Prezenta procedură nu stabileşte obligativitatea constituirii unei comisii de evaluare. Prin urmare, o persoană poate întocmi şi semna nota justificativă de atribuire. Aceasta persoană / membrii comisiei de evaluare vor semna o declarație privind inexistența conflictului de interese și de confidențialitate și imparțialitate (cf. anexa model).

  6. Partenerul privat nu evaluează ofertele care sunt transmise după data de expirare (data şi ora din anunţ). Acestea se vor returna nedeschise.

  7. Partenerul privat are obligaţia de a pune la dispoziţia reprezentanţilor AM/controlorilor/organismelor cu competenţe în verificarea fondurilor europene, atașând în Jems, și dacă este cazul, cu prilejul vizitelor la faţa locului/online, documentele justificative ale prezentei proceduri.

8. Pentru a asigura o justificare corespunzătoare în alegerea ofertei pentru contractare, se elaborează nota justificativă de atribuire, pornind de la cerinţele solicitate, detaliind avantajele şi dezavantajele ofertelor primite în raport cu fiecare specificaţie în parte/celelalte oferte. De asemenea, având în vedere că scopul procedurii este realizarea optimă a obiectivelor proiectului finanţat, este recomandat ca în notă să se detalieze modalitatea în care avantajul din ofertă contribuie la realizarea proiectului.

  9. În analiza ofertelor se ţine cont de toate cerinţele pe care le-a menţionat partenerul privat în documentele achiziţiei. Dacă în conţinutul documentului "Specificaţii tehnice" sunt menţionate şi cerinţe care ţin de verificarea capacităţii tehnice/financiare a operatorilor economici sau alt tip de cerinţe, acestea vor face obiectul analizei.

  10. În analiza ofertelor nu se pot adăuga alte cerinţe şi nu se poate renunţa la specificaţiile deja enunţate în anunţ/specificaţii/clarificări/modificări.

  11. Dacă partenerul privat identifică erori de fond în documentele achiziţiei care nu au fost clarificate înainte de data de expirare a anunţului, procedura nu se va încheia cu atribuirea contractului. În acest caz procedura se va anula, se vor corecta erorile identificate şi se va relua procedura.

  4.3. Contestarea

  În situaţia în care un operator economic este nemulţumit de modul în care s-a desfăşurat procedura de achiziție, acesta se poate adresa instanţelor de judecată competente pentru soluţionarea cauzei.

**Atenţie! Consiliul Naţional de Soluţionare a Contestaţiilor nu are competenţe privind soluţionarea contestaţiilor în contextul derulării achizițiilor definite în cadrul prezentei proceduri.**

**SECŢIUNEA a 5-a - Contractul de achiziţie**

  5.1. Semnarea contractului de achiziţie

  1. Contractul se va semna numai cu operatorul economic desemnat prin nota justificativă de atribuire.

  2. Contractul trebuie să menţioneze datele de identificare ale celor două părţi semnatare, obiectul, valoarea şi durata contractului. Vor fi prevăzute în mod expres condiţii referitoare la prestarea serviciilor, execuţia lucrărilor, livrare, montaj, punere în funcţiune, recepţie, standarde de calitate, service, garanţii, posibilitatea de acordare a unui avans etc., după caz, conform prevederilor legale aplicabile.

  3. Specificaţiile tehnice, clarificările şi oferta aleasă vor fi parte integrantă din contract, sub formă de anexe.

  4. Nu se pot modifica prin contract specificaţiile tehnice şi oferta câştigătoare care au stat la baza atribuirii contractului.

  5. Orice contract semnat în condiţiile legislaţiei naţionale în vigoare începe să producă efecte din momentul semnării acestuia de către ambele părţi. Anterior semnării contractului nu pot fi furnizate produse/prestate servicii/executate lucrări şi nu pot fi efectuate plăţi. Acelaşi principiu este aplicabil şi actelor adiţionale la aceste contracte.

  5.2. Implementarea contractului de achiziţie

  1. Se vor respecta întocmai clauzele contractuale asumate.

  2. Orice modificare a contractului se va face numai printr-un act adiţional.

  3. Scopul actului adiţional trebuie să fie strâns legat de obiectul contractului iniţial.

  4. Modificări la contract se pot face doar în perioada de valabilitate a contractului.

  5. Specificaţiile tehnice/Oferta, care au/a stat la baza semnării contractului de finanţare, se pot/poate modifica în cazul produselor, dacă ceea ce s-a ofertat nu se mai comercializează în mod curent pe piaţă (cu prezentarea unei dovezi în acest sens) şi dacă produsele se înlocuiesc cu produse cu caracteristici egale sau superioare din punct de vedere tehnic care nu ridică probleme de compatibilitate, fără modificarea preţului, cu respectarea prevederilor contractului de finanţare.

  6. Orice modificare ce prelungeşte durata de execuţie a contractului trebuie efectuată astfel încât implementarea să fie realizată înaintea expirării contractului de finanţare în cauză, iar plăţile să fie realizate conform regulilor de eligibilitate stabilite prin contractul de finanţare. În cazul în care durata de execuţie a constituit un avantaj decisiv în alegerea ofertei câştigătoare, este permisă prelungirea duratei de execuţie dacă nu este afectat avantajul ofertantului câştigător faţă de următorul clasat. Dacă este afectat acest avantaj, partenerul îşi asumă aplicarea principiului proporţionalităţii de la cap. 6.

  7. Aplicarea unei clauze contractuale de revizuire clare, precise şi fără echivoc, care a fost menţionată de partenerul privat în documentele achiziţiei, nu constituie o modificare contractuală.

  8. Partenerul privat nu are dreptul de a efectua una sau mai multe modificări succesive ale contractului de achiziție care cumulate au ca efect:

  - neaplicarea prezentei proceduri (de exemplu: mai multe achiziţii directe cu acelaşi obiect care însumate ca valoare conduceau la obligativitatea aplicării unei proceduri pentru achiziții peste prag);

  – favorizarea ofertantului câştigător (de exemplu: acordarea unui avans care nu a fost prevăzut de partenerul privat în documentele achiziţiei);

  – neaplicarea prevederilor din domeniul achiziţiilor publice (de exemplu: prin modificarea/modificările efectuată/efectuate, noua situaţie creată îndeplineşte condiţiile cumulative din lege).

  9. Este interzisă modificarea contractului dacă aceasta conduce la modificări substanţiale. Sunt considerate modificări substanţiale modificările care:

  - schimbă elementele ofertei sau ale achiziţiei, inclusiv ale necesităţilor şi cerinţelor stabilite prin anunţ sau specificaţiile tehnice;

  – afectează concurenţa existentă ca urmare a aplicării procedurii pentru achiziții peste prag (modificarea introduce condiţii care, dacă ar fi fost incluse în procedura iniţială, ar fi permis acceptarea unei alte oferte decât cea acceptată iniţial sau ar fi atras şi alţi participanţi la procedură);

  – schimbă natura contractului (de exemplu: se modifică obiectul contractului prin creşterea ponderii serviciilor în raport cu produsele, astfel încât devin aplicabile prevederile legii prin îndeplinirea cumulativă a condiţiilor).

  5.3. Ajustarea preţului

  1. Pe parcursul îndeplinirii contractului de achiziţie, preţul poate fi ajustat numai în următoarele situaţii:

  a) au avut loc modificări legislative, modificări ale normelor tehnice sau au fost emise de către autorităţile publice locale acte administrative care au ca obiect instituirea, modificarea sau renunţarea la anumite taxe/impozite locale, al căror efect se reflectă în creşterea/diminuarea costurilor pe baza cărora s-a fundamentat preţul contractului de achiziţie;

  b) pe piaţă au apărut anumite condiţii în urma cărora s-a constatat creşterea/diminuarea indicilor de preţ pentru elemente constitutive ale ofertei, al căror efect se reflectă în creşterea/diminuarea costurilor pe baza cărora s-a fundamentat preţul contractului de achiziţie.

  2. Posibilitatea de ajustare a preţului trebuie să fie precizată atât în anunţ, cât şi în contractul încheiat, prin clauze speciale în acest sens.

  3. Partenerul privat are obligaţia de a preciza totodată atât în anunţ/specificaţii tehnice, cât şi în contractul încheiat şi modul concret de ajustare a preţului, indicii care vor fi utilizaţi, precum şi sursa informaţiilor cu privire la evoluţia acestora, cum ar fi buletine statistice sau cotaţii ale burselor de mărfuri. Lipsa, modificarea sau completarea respectivelor informaţii/clauze determină inaplicabilitatea prevederilor referitoare la posibilitatea de ajustare a preţului contractului de achiziţie, suplimentarea preţului contractului putând fi asigurată în acest caz din bugetul propriu, fără a depăşi pragurile valorice prevăzute de lege.

    4. În orice situaţie, preţul contractului nu poate fi ajustat decât în măsura strict necesară pentru acoperirea creşterii costurilor pe baza cărora s-a fundamentat preţul contractului.

  5. Modul de ajustare a preţului contractului de achiziţie nu trebuie să conducă în niciun caz la depăşirea pragurilor prevăzute în lege sau la anularea/diminuarea avantajelor competitive menţionate în nota justificativă de atribuire, cu excepţia cazului prevăzut la pct. 1 lit. a).

**SECŢIUNEA a 6-a - Dosarul achiziţiei**

  6.1. La finalul procedurii se va întocmi dosarul de achiziţie care va conţine următoarele documente:

|  |  |  |  |  |
| --- | --- | --- | --- | --- |
| Nr. crt. | Documente care trebuie introduse in dosarul achiziției | Contract de | | |
| lucrări | furnizare | servicii |
| 1 | Specificațiile tehnice | x | x | x |
| 2 | Nota privind determinarea valorii estimate | x | x | x |
| 3 | Dovada anunțului/clarificărilor/comunicărilor rezultatului (după caz) | x | x | x |
| 4 | Nota justificativă de atribuire | x | x | x |
| 5 | Nota justificativă privind decalarea datelor de semnare a contractelor (după caz) – pentru loturi | x | x | x |
| 6 | Declarații pe propria răspundere din care rezultă că partenerul privat nu a încălcat prevederile referitoare la conflictul de interese (cf. model) | x | x | x |
| 7 | Ofertele originale și clarificările (după caz) | x | x | x |
| 8 | Contractul de achiziție | x | x | x |
| 9 | Actele adiționale (după caz) | x | x | x |
| 10 | Alte documente relevante, inclusiv documentele care dovedesc realizarea achiziției, de exemplu: procese-verbale de recepție servicii și lucrări, livrabile, procese-verbale de predare-primire, declarațiile de confidențialitate și imparțialitate ale membrilor comisiei de evaluare / a persoanei care întocmește nota de atribuire, după caz, etc. | x | x | x |
| 11 | Contestațiile (după caz) | x | x | x |
| 12 | Planul de achizitii pe proiect | x | x | x |

**SECŢIUNEA a 7-a - Lista de verificare**

Pentru procedura pentru achiziții peste prag, autorităţile cu competenţe în gestionarea fondurilor europene verifică următoarele elemente:

|  |  |  |
| --- | --- | --- |
| Nr. crt. | Elemente de verificat | Instrucțiuni de verificare și aplicare a corecțiilor |
| Elaborarea specificaţiilor tehnice şi determinarea valorii estimate | | |
| 1. | Au fost motivate detaliat excepțiile de la publicarea/transmiterea specificațiilor | În cazul în care nu există o motivare care să justifice încadrarea în excepţiile prevăzute, specificaţiile trebuie să fie obiective şi să se asigure accesul imediat și neîngrădit la acestea. Se verifică dacă s-au motivat detaliat specificaţiile tehnice particulare (dacă este cazul) pentru încadrarea în excepţiile prevăzute la nivelul prezentei proceduri. Se verifică scopul achiziţiei.  **Sancţiune**  - Nepublicarea anunţului pe pagina web a Programului, însoţit de specificaţiile tehnice sau însoţit de un link de unde se pot descărca specificaţiile tehnice - **corecţie de 25% din valoarea contractului de achiziție**  - Specificații tehnice care nu au un caracter obiectiv/renunţarea pe parcursul evaluării la anumite specificaţii tehnice comunicate - **corecţie proporţional cu prejudiciul**  - Publicarea unor specificaţii tehnice care nu au un caracter obiectiv/Renunţarea pe parcursul evaluării la anumite specificaţii tehnice publicate **- corecţie proporţională cu prejudiciul (partea a 3-a pct. 3 din anexa la H.G. nr. 519/2014)** |
| 2 | **a)** Valoarea estimată a contractului este mai mare (sau egală) decât pragurile valorice prevăzute în lege. | Se verifică dacă valoarea menționată în nota privind valoarea estimată este mai mare (sau egală) decât pragurile valorice prevăzute la art. 7 alin. (1) din lege. |
| **b)** Contractul nu a fost divizat în mai multe contracte distincte cu valoarea mai mică cu scopul de evita aplicarea prevederilor art. 6 și art. 7 alin. (1) din lege/prevederile prezentei proceduri. | Se verifică dacă contractul nu a fost divizat, având în vedere scopul și/sau obiectul achiziției, prin raportare la Planul de achiziții al proiectului, după caz. |
| **c)** Partenerul privat a ales corect procedura aplicabilă | Se verifică dacă s-a ales corect procedura pornind de la valoarea estimată. Dacă valoarea estimată depășește pragul valoric prevăzute la art. 7 alin. (5) din lege și nu se încadrează în prevederile art. 6 din lege, partenerul trebuia să aplice procedura pentru achiziții peste prag. |
| **Sancțiune pentru lit. a), b) și c)**  1. Dacă partenerul privat trebuia să aplice prevederile legii și a aplicat prevederile prezentei proceduri, se vor aplica sancțiunile prevăzute în anexa la H.G. 519/2014 (Partea 1 – Achiziții publice).  2. Dacă partenerul privat trebuia să aplice procedura pentru achiziții peste prag și a achiziționat direct, fără publicarea unui anunț pe site-ul Programului, se va aplica o corecție de 25% din valoarea contractului, ca urmare a nepublicării. Această corecție va fi aplicată și dacă motivarea încadrării pe excepțiile de la publicare nu este corectă. | |
| Consultarea pieței | | |
| 1. | Anunțul a fost publicat | Se verifică dacă anunțul este publicat pe site-ul Programului.  **Sancțiune pentru cazul în care anunțul nu este publicat pe site-ul Programului:**  - Corecție de 25% din valoarea contractului de achiziţie (partea a 3-a pct.1 din anexa la H.G. nr. 519/2014) |
| 2. | S-a asigurat termenul minimum de prezentare a ofertei | Nu trebuie să existe obstacole în vizualizarea/comunicarea specificațiilor tehnice. Se verifică dacă pentru contractele de furnizare s-a acordat un termen pentru elaborarea și prezentarea ofertei de minimum 6 zile calendaristice, iar pentru contractele de servicii și lucrări de minimum 10 zile calendaristice.  **Sancțiune:**  În cazul în care sunt identificate nerespectări ale termenelor, se aplică o corecție conform părții a 3-a a din anexa la H.G. nr. 519/2014, proporțional. |
| 3. | S-a elaborat corespunzător nota justificativă de atribuire | Nota justificativă de atribuire a fost completată corespunzător, adică au fost prezentate avantajele tehnice și financiare care motivează alegerea ofertei pentru contractare în raport cu celelalte oferte primite/specificații tehnice.  **Sancțiune:**  În cazul în care sunt identificate specificații tehnice care nu corespund specificațiilor tehnice solicitate se aplică o corecție conform părții a 3-a a pct. 3 din anexa la H.G. nr. 519/2014, proporțional. |
| Semnarea contractului de achiziție | | |
| 1. | Contractul a fost semnat cu ofertantul menționat în nota justificativă de atribuire | Se compară cele două documente.  **Sancțiune:**  Dacă se schimbă câștigătorul desemnat și, implicit, oferta câștigătoare aferentă, se va aplica sacțiunea prevăzută în partea a 3-a a pct. 3 din anexa la H.G. nr. 519/2014. |
| 2. | A fost comunicat câștigătorul | Se verifică publicarea anunțului pe pagina web a Programului.  **Sancțiune:**  Dacă nu s-a asigurat transparența rezultatului procedurii, se aplică o corecție de 5%[[5]](#footnote-5) din valoarea contractului de achiziție. Nu se aplică corecție financiară în cazul erorilor de tehnoredactare justificate. |
| 3. | Contractul este însoțit de declarația pe propria răspundere din care rezultă că nu s-au încălcat prevederile referitoare la conflictul de interese | Se verifică existența declarațiilor partenerului . |
| Implementarea contractului de achiziție | | |
| 1. | Modificările clauzelor contractuale respectă prevederile prezentei proceduri | Se verifică respectarea regulilor prevăzute. Se verifică, de asemenea, impactul modificărilor efectuate (valoarea modificărilor se va determina pe baza valorii cumulate a modificărilorsuccesive, dacă este cazul).  **Sancțiune:**  Se aplică o corecție conform părții a 3-a a pct. 3 din anexa la H.G. nr. 519/2014, proporțional. |
| 2. | Ajustarea prețului s-a realizat cu respectarea prevederilor prezentei proceduri | Se verifică respectarea regulilor cu privire la ajustare.  **Sancțiune:**  Dacă nu s-au respectat prevederile, se aplică o corecție conform părții a 3-a a pct. 3 din anexa la H.G. nr. 519/2014, proporțional cu prejudiciul. |

Atenție!   
În cazul în care realizarea obiectivului achiziției presupune o serie de aprobări, avize, autorizații sau alte formalități stabilite de prevederi legale incidente, partenerul privat trebuie să se asigure că efectuarea cheltuielilor se realizează cu respectarea tuturor prevederilor legale în vigoare.

# **Capitolul 6 - Aplicarea principiului proporţionalităţii**

**SECŢIUNEA 1 - Principiul proporţionalităţii în legislaţia aplicabilă**

  1.1. Conform art. 2 alin. (1) lit. n) din O.U.G. nr. 66/2011, principiul proporţionalităţii presupune că orice măsură administrativă ce se adoptă trebuie să fie adecvată, necesară şi corespunzătoare scopului urmărit, atât în ceea ce priveşte resursele angajate în constatarea neregulilor, cât şi în ceea ce priveşte stabilirea creanţelor bugetare rezultate din nereguli, ţinând seama de natura şi frecvenţa neregulilor constatate şi de impactul financiar al acestora asupra proiectului/programului respectiv.

  1.2. Art. 17 din O.U.G. nr. 66/2011 precizează că orice acţiune întreprinsă în sensul constatării unei nereguli şi al stabilirii creanţelor bugetare rezultate din nereguli se realizează cu aplicarea principiului proporţionalităţii, ţinând-se seama de natura şi de gravitatea neregulii constatate, precum şi de amploarea şi de implicaţiile financiare ale acesteia.

  1.3. Conform părţii a 3-a, pct. 3 din anexa la H.G. nr. 519/2014, aplicarea principiului proporţionalităţii se realizează luând în considerare gravitatea abaterii, prejudiciul provocat sau posibil să fie provocat fondurilor europene şi fondurilor publice naţionale aferente acestora.

  1.4. Pentru aplicarea principiului proporţionalităţii trebuie îndeplinite cumulativ două elemente: primul este determinarea gravităţii abaterii şi cel de al doilea se referă la prejudiciul provocat sau posibil să fie provocat. În funcţie de aceste două elemente se pot întâlni mai multe situaţii:

  1. În funcţie de gravitatea abaterii există:

  a) abateri cu grad mic de impact;

  b) abateri cu grad mediu de impact;

  c) abateri cu grad mare de impact.

  În acest caz se menţionează actul normativ nerespectat şi descrierea gravităţii abaterii.

  2. Referitor la prejudiciu, acesta poate fi:

  a) prejudiciu provocat - calcularea cuantumului (valoarea efectivă) rezultat în urma abaterii de la prevederile prezentei proceduri;

  b) prejudiciu posibil să fie provocat - estimarea valorii ce ar fi rezultat în urma abaterii de la prevederile prezentei proceduri;

  c) imposibilitatea de a estima valoarea prejudiciului rezultat în urma abaterii de la prevederile prezentei proceduri.

**SECŢIUNEA a 2-a - Îndrumări privind aplicarea unitară a principiului proporţionalităţii**[[6]](#footnote-6)

  2.1. În cazul în care se poate determina prin calcul valoarea prejudiciului sau a posibilului prejudiciu rezultat din abaterea de la prevederile actului normativ, valoarea rezultată reprezintă cheltuială neeligibilă/debit. În această situaţie a cuantificării efective a prejudiciului/posibilului prejudiciu nu este relevantă gravitatea abaterii.

  Exemple:

  - diferenţa de preţ dintre oferta ce ar fi fost câştigătoare şi oferta declarată câştigătoare (de exemplu: oferta 1 - 100 lei şi oferta 2 - 120 lei, se declară greşit câştigătoare oferta 2 - rezultă valoarea prejudiciului 20 lei, aceasta fiind şi cuantumul corecţiei);

  – semnarea unor acte adiţionale, fără justificare, care măresc valoarea contractului [de exemplu: preţ contract 100 lei mărit (fără apariţia unor situaţii care se încadrează în regulile de modificare) la 115 lei prin actul adiţional - rezultă valoarea prejudiciului 15 lei, acesta fiind şi cuantumul corecţiei.

  2.2. În cazul în care nu se poate determina prin calcul valoarea prejudiciului sau a posibilului prejudiciu rezultat din abaterea de la actul normativ, atunci valoarea prejudiciului se va calcula prin aplicarea unei corecţii/reduceri procentuale care se va determina ţinând seama de gravitatea abaterii. Cuantumul corecţiilor/reducerilor procentuale se va determina, în funcţie de gravitate, după cum urmează:

  a) între 1% şi 5% din valoarea contractului în cauză, în situaţia în care abaterea este cu grad mic de impact;

  b) între 6% şi 10% din valoarea contractului în cauză, în situaţia în care abaterea este cu grad mediu de impact;

  c) între 11% şi 15% din valoarea contractului în cauză, în situaţia în care abaterea este cu grad mare de impact.

  Exemple:

  - există oferte ce respectă toate specificaţiile tehnice, care se încadrează în valoarea estimată, dar partenerul privat alege o ofertă cu caracteristici tehnice inferioare - suntem în situaţia unei abateri cu grad mare de impact şi se va aplica o corecţie/reducere procentuală de 15% din valoarea contractului în cauză;

  – există oferte care respectă toate specificaţiile tehnice, dintre care numai unele depăşesc valoarea estimată, dar partenerul privat alege o ofertă cu caracteristici tehnice corespunzătoare, însă cu o valoare mai mare decât a altor oferte care au caracteristici tehnice similare sau superioare cu cele solicitate şi care se încadrează şi în valoarea estimată - suntem în situaţia unei abateri cu grad mare de impact şi se va aplica o corecţie/reducere procentuală de 15% din valoarea contractului în cauză (dacă diferenţa nu este plătită din bugetul propriu);

  – există oferte ce respectă toate specificaţiile tehnice, care depăşesc valoarea estimată, dar partenerul privat alege o ofertă cu caracteristici tehnice inferioare, care nu depăşeşte valoarea estimată - suntem în situaţia unei abateri cu grad mediu de impact şi se va aplica o corecţie/reducere procentuală de 10% din valoarea contractului în cauză;

  – nu există nicio ofertă care respectă toate specificaţiile tehnice, dar aceste oferte nu depăşesc valoarea estimată şi partenerul privat alege oferta care respectă majoritatea specificaţiilor tehnice - suntem în situaţia unei abateri cu grad mic de impact şi se va aplica o corecţie/reducere procentuală de 5% din valoarea contractului în cauză;

  – există oferte care respectă toate specificaţiile tehnice, dar care depăşesc valoarea estimată şi partenerul privat alege o ofertă care respectă toate specificaţiile tehnice, dar depăşeşte valoarea estimată - suntem în situaţia unei abateri cu grad mic de impact şi se va aplica o corecţie/reducere procentuală de 5% din valoarea contractului în cauză (dacă diferenţa nu este plătită din bugetul propriu);

  – modificarea nejustificată a ordinii de prioritate a elementelor de departajare a ofertelor faţă de cea publicată de partenerul privat în documentele achiziţiei, situaţie care determină alegerea unei alte oferte câştigătoare decât cea care ar fi rezultat din aplicarea ordinii de prioritate iniţiale - suntem în situaţia unei abateri cu grad mare de impact şi se va aplica o corecţie/reducere procentuală de 15% din valoarea contractului în cauză;

  – modificarea justificată a ordinii de prioritate a elementelor de departajare a ofertelor faţă de cea publicată de partenerul privat în documentele achiziţiei, situaţie care determină alegerea unei alte oferte câştigătoare decât cea care ar fi rezultat din aplicarea ordinii de prioritate iniţiale - suntem în situaţia unei abateri cu grad mediu de impact şi se va aplica o corecţie/reducere procentuală de 10% din valoarea contractului în cauză;

  – modificarea ordinii de prioritate a elementelor de departajare a ofertelor, situaţie care nu determină alegerea unei alte oferte câştigătoare decât cea care ar fi rezultat din aplicarea ordinii de prioritate iniţiale - suntem în situaţia unei abateri cu grad mic de impact şi se va aplica o corecţie/reducere procentuală de 5% din valoarea contractului în cauză.

  2.3. În situaţia unor abateri deosebit de grave, autorităţile cu competenţe în gestionarea fondurilor europene pot aplica corecţii/reduceri procentuale cuprinse între 16% şi 25%, justificând neîncadrarea în situaţiile de la pct. 2.2.

  Exemplu:

  - în situaţiile exceptate de la procedura pentru achiziții peste prag (concurenţa lipseşte din motive tehnice) se constată că justificarea excepţiei nu este susţinută de o documentare adecvată (există în mod evident soluţii alternative) - suntem în situaţia unei abateri deosebit de grave şi se va aplica o corecţie/reducere procentuală de până la 25% din valoarea contractului în cauză.

(Anexa - Model declarație)

DECLARAŢIE

privind lipsa conflictului de interese și de imparțialitate și confidențialitate

Partener: ..........................................

Titlul proiectului: ............................

Numărul contractului de finanţare/contractului de cofinanţare: ....................................

Codul proiectului (Jems): ...................

Titlul achiziției: ………………………..

Valoarea estimată a achiziției (fără TVA): ……………………..

  Subsemnatul, ..............................., declar pe propria răspundere, sub sancţiunea falsului în declaraţii, cunoscând prevederile art. 326 din Legea nr. 286/2009 privind Codul penal, cu modificările şi completările ulterioare, că din informaţiile cunoscute până în acest moment nu mă încadrez în situaţia în care exercitarea imparţială şi obiectivă a activităţii de evaluare/selecţie este afectată din motive care implică familia, viaţa afectivă, afinităţile politice sau naţionale, interesul economic sau orice alt interes personal direct sau indirect, pentru achiziția menționată mai sus.

  Mă oblig ca, în cazul în care intervin elemente care pot genera un potenţial conflict de interese, să informez imediat şeful ierarhic superior, conform prevederilor art. 11 din Ordonanţa de urgenţă a Guvernului nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, aprobată cu modificări şi completări prin Legea nr. 142/2012, cu modificările şi completările ulterioare.

  Totodată, declar că am luat cunoştinţă de prevederile legale privind conflictul de interese prevăzute de Ordonanţa de urgenţă a Guvernului nr. 66/2011, aprobată cu modificări şi completări prin Legea nr. 142/2012, cu modificările şi completările ulterioare, şi că nu mă aflu în nicio situaţie descrisă de art. 12 alin. (1) şi/sau art. 13 alin. (1) şi (2) din Ordonanţa de urgenţă a Guvernului nr. 66/2011, aprobată cu modificări şi completări prin Legea nr. 142/2012, cu modificările şi completările ulterioare.

  Semnătura ....................................

  Nume ............................................

  Data.......................

1. Prevederile art. 8 din Legea nr. 98/2016 privind achizițiile publice, privind revizuirea pragurilor, se aplică în mod corespunzător [↑](#footnote-ref-1)
2. Idem [↑](#footnote-ref-2)
3. Prevederile art. 8 din Legea nr. 98/2016 privind achizițiile publice, privind revizuirea pragurilor, se aplică în mod corespunzător [↑](#footnote-ref-3)
4. Prevederile art. 8 din Legea nr. 98/2016 privind achizițiile publice, privind revizuirea pragurilor, se aplică în mod corespunzător [↑](#footnote-ref-4)
5. Procentul aplicat va fi actualizat (conform H.G. nr. 519/2014) [↑](#footnote-ref-5)
6. Cu excepţia cazurilor de constatare a neregulii şi/sau fraudei, situaţie în care se vor aplica direct prevederile actelor normative din domeniul neregulilor/fraudelor. [↑](#footnote-ref-6)